钦定古今图书集成/理学汇编/学行典/第106卷 > 扬子法言 > 《学行篇》
## 钦定古今图书集成/理学汇编/学行典/第106卷 > 扬子法言 > 《学行篇》

或问：“世言铸金，金可铸欤？”曰：“吾闻觌君子者，问铸人
不问铸金。”或曰：“人可铸欤？”曰：“孔子铸颜渊矣。”或人踧
尔。曰：“旨哉问铸金，得铸人。学者，所以修性也；视听言
貌思，性所有也。学则正，否则邪。”师哉师哉！桐子之命
也。务学不如务求师。师者，人之模范，模不模，范不范
为不少矣。一哄之市，不胜异意焉；一卷之书，不胜异
说焉。一哄之市必立之平；一卷之书，必立之师。习乎
习，以习非之胜是也，况习是之胜非乎？於戏！学者审
其是而已矣。或曰：“焉知是而习之？”曰：“视日月而知众
星之蔑也，仰圣人而知众说之小也。”学之为王者事，
其已久矣。尧舜禹汤文武汲汲，仲尼皇皇，其已久矣。